**О Б Р А З Л О Ж Е Њ Е**

1. **Уставни основ за доношење Закона**

Правни основ за усвајање текста Додатног протокола 6 о трговини услугама Споразума о измени и приступању Споразуму о слободној трговини у Централној Европи - ЦЕФТА 2006, садржан је у члану 97. тачка 1. Устава Републике Србије, према коме Република Србија уређује и обезбеђује свој међународни положај и односе са другим државама и међународним организацијама и члану 99. став 1. тачка 4. Устава Републике Србије према коме Народна скупштина потврђује међународне уговоре када је законом предвиђена обавеза њиховог потврђивања.

1. **Разлози за потврђивање међународног споразума**

Република Србија је 19. децембра 2006. године постала уговорна страна Споразума о измени и приступању Споразуму о слободној трговини у Централној Европи. Поред Републике Србије, ЦЕФТА Стране су Република Албанија, Босна и Херцеговина, Република Северна Македонија, Република Молдавија, Црна Гора и УНМИК/Косово. ЦЕФТА споразум дефинише опште обавезе које се односе на трговину робом и услугама.

Основни циљеви Споразума ЦЕФТА 2006 су, између осталог, консолидација, у оквиру jeдинствeнoг споразума, пoстojeћег нивоа трговинске либeрaлизaциje постигнутог кроз мрежу билатералних споразума o слoбoднoj трговини, побољшање услова за даље унапређење улагања, проширење трговине робом и услугама, као и отклањање препрека и неправилности у трговини и олакшање кретања роба и услуга између страна споразума.

Споразум о измени и приступању Споразуму о слободној трговини у Централној Европи је ступио на снагу 26. јула 2007. године. Народна скупштина је усвојила Закон о потврђивању Споразума о измени и приступању Споразуму о слободној трговини у Централној Европи - ЦЕФТА 2006 (,,Службени гласник РС“, број 88/07) и он се у Републици Србији примењује од 24. октобра 2007. године.

Чланом 40. Закона о потврђивању Споразума о измени и приступању Споразуму о слободној трговини у Централној Европи - ЦЕФТА 2006 (у даљем тексту: „Споразум ЦЕФТА 2006” - „Службени гласник РС”, број 88/07 и „Службени гласник РС - Међународни уговори”, број 8/11), предвиђено је оснивање Заједничког комитета као органа чији су чланови представници свих уговорних страна и чија надлежност је надгледање и спровођење извршавања одредби Споразума ЦЕФТА 2006. У складу са овлашћењима, Заједнички комитет може да доноси одлуке у случајевима који су предвиђени Споразумом ЦЕФТА 2006. Ове одлуке су обавезујуће за све уговорне стране.

Поглавље VI део А Споразума ЦЕФТА 2006 се односи на услуге и члан 27. предвиђа да ће ЦЕФТА Стране развијати и проширивати сарадњу у циљу постепене либерализације и узајамног отварања својих тржишта за услуге, у контексту европских интеграција, а узимајући у обзир релевантне одредбе Општег споразума о трговини услугама (ГАТС) под окриљем Светске трговинске организације (СТО) и обавезе које су преузеле ЦEФTA Стране као чланице СТО према ГАТС.

Члан 29. Споразума ЦЕФТА 2006 наводи да ће преговори о постизању постепено вишег нивоа либерализације међусобне трговине услугама ЦЕФТА Страна бити покренути и спроведени у складу са чланом 5. ГАТС, који одређује услове под којима се могу закључивати билатерални и регионални споразуми о либерализацији трговине услугама. Такви споразуми морају да имају значајан секторски обухват, односно да се односе на већину сектора услуга и да се у тим секторима практично изједначе домаћи и страни пружаоци услуга у смислу ограничења националног третмана које дефинише ГАТС. Последица ових услова је да билатерални и регионални споразуми о либерализацији трговине услугама садрже виши ниво либерализације међусобне трговине услугама од оног који стране у тим споразумима имају у оквиру СТО.

Република Србија је била иницијатор покретања ових преговора. Један од приоритета председавања Републике Србије Споразуму ЦЕФТА 2006, који су усвојени на седници Владе од 22. октобра 2009. године, обухватао је припреме за отпочињање преговора о либерализацији трговине услугама у региону ЦЕФТА. Тада је формирана Радна група за либерализацију трговине услугама (Радна група), чији мандат је био да развија и проширује сарадњу између ЦЕФТА Страна у циљу постепене либерализације међусобне трговине услугама у складу са чл. 27. и 29. Споразума ЦЕФТА 2006.

На састанку ЦЕФТА Заједничког комитета, одржаном 7. новембра 2012. године у Тирани, усвојени су Министарски закључци од којих се један односи на отварање преговора о либерализацији међусобне трговине услугама, и гласи: „Препознајући спремност за отварање тржишта услуга, очекујемо да преговори о либерализацији трговине услугама отпочну почетком 2013. године. Обухват либерализације требало би да буде у складу са чланом 5. ГАТС. Преговори ће се водити на мултилатералном нивоу у приоритетним секторима, остављајући могућност вођења плурилатералних и билатералних преговора о специфичним секторима и подсекторима, а нарочито када су у питању споразуми о међусобном признавању професионалних квалификација”.

Влада је о овоме информисана у Извештају са поменутог састанка, који је прихваћен Закључком Владе 05 Број 037-9251/2012 од 29. децембра 2012. године.

Либерализација трговине услугама у складу са ГАТС предвиђа уклањање шест врста ограничења која се односе на мере које утичу на слободан приступ тржишту, а које се не смеју применити на стране услуге или њихове пружаоце, ако њихова примена није јасно назначена у листи обавеза. То су:

a) ограничења броја пружалаца услуга;

б) ограничења укупне вредности услужних трансакција, или средстава;

в) ограничења укупног броја услужних трансакција, или укупног обима оствареног  резултата услужне делатности;

г) ограничења броја лица која могу да упосле поједини сектори, или пружаоци услуга;

д) мере којима се ограничава, или захтева пружање услуге кроз посебну форму правног лица, или заједничких улагања; и

ђ) ограничења процентуалног учешћа страног капитала, или ограничења  укупне вредности страног улагања.

Поред тога, потребно је обезбедити једнаке услове пословања на тржишту за домаће и стране пружаоце услуга, другим речима, национални третман. Било која разлика у третману, мора бити јасно назначена у листи обавеза, како би примена исте била дозвољена.

Додатни протокол 6 о трговини услугама састоји се из основног текста и 3 анекса. Основни текст садржи дефиниције и одредбе ГАТС, које су прилагођене потребама регионалног споразума о слободној трговини услугама.

Анекс 1 садржи дефиниције категорија физичких лица које могу привремено боравити на територији свих ЦЕФТА Страна ради пружања услуга и дозвољено временско трајање привременог боравка. Дефиниције и временско трајање привременог боравка су у складу са Законом о странцима и Законом о запошљавању странаца и добијена је сагласност надлежних министарстава.

Анекс 2 садржи основне принципе за регулисање телекомуникационих услуга који важе у оквиру СТО и за чије прихватање је прибављена сагласност надлежних институција.

Анекс 3 чини консолидована листа преузетих обавеза свих ЦЕФТА Страна. Основу за ниво либерализације Републике Србије су представљале обавезе које су већ преузете у оквиру процеса приступања СТО. За сваку обавезу изнад тог нивоа, пре прихватања је прибављена сагласност надлежних институција.

Преговори су формално завршени крајем 2016. године, до када је одржано десет рунди преговора. Једино преостало питање било је политичке природе и односило се на обележавање ЦЕФТА Страна у тексту документа. Након две године консултација, у којима су учествовали и представници Канцеларије за Косово и Метохију и Министарства спољних послова, постигнут је договор да ЦЕФТА Стране буду обележене римским бројевима у складу са редоследом којим су наведене у преамбули Споразума ЦЕФТА 2006. Република Србија означена је римским бројем VI.

Влада је 21. јуна 2019. године донела Закључак 05 Број: 337-4989/2019-2 којим се утврђује Основа за прихватање текста и прихвата текст Додатног протокола 6 о трговини услугама Споразума о измени и приступању Споразуму о слободној трговини у Централној Европи, а државни секретар у Министарству трговине, туризма и телекомуникација, Стеван Никчевић, овлашћује да у име Владе, као заступника Републике Србије прихвати текст Додатног протокола 6.

Након усаглашавања текста и правно-техничке редакције, Заједнички комитет ЦЕФТА је 18. децембра 2019. године у Тирани усвојио Додатни протокол 6 Споразума о измени и приступању Споразуму о слободној трговини у Централној Европи. Имајући у виду да је чланом 24. Протокола предвиђено да документ подлеже потврђивању, прихватању или одобрењу, у складу са захтевима предвиђеним домаћим зaкoнoдaвствoм сваке ЦЕФТА Стране, стога је обавеза Републике Србије да, у складу са својим законодавством, потврди Додатни протокол 6 Споразума о измени и приступању Споразуму о слободној трговини у Централној Европи.

1. **Финансијске обавезе које настају за Републику Србију извршавањем међународног споразума**

Извршавањем Додатног протокола 6 о трговини услугама Споразума о измени и приступању Споразуму о слободној трговини у Централној Европи не стварају се нове финансијске обавезе за Републику Србију.

1. **Процена финансијских средстава потребних за извршавање међународног споразума**

Имплементација Додатног протокола 6 о трговини услугама Споразума о измени и приступању Споразуму о слободној трговини у Централној Европи не изискује додатна финансијска средства.